CELEX: 32009D0072
Language: da
Date: 2008-12-15 00:00:00
Title: 2009/72/EF: Kommissionens afgørelse af 15. december 2008 om nedsættelse af en markedsekspertgruppe vedrørende betalingssystemer

28.1.2009   
            
            
               DA
            
            
               Den Europæiske Unions Tidende
            
            
               L 24/15
            
         
      KOMMISSIONENS AFGØRELSE
   
   af 15. december 2008
   om nedsættelse af en markedsekspertgruppe vedrørende betalingssystemer
   (2009/72/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab, og
   ud fra følgende betragtninger:
   
               (1)
            
            
               Et af Fællesskabets hovedformål er sikre et velfungerende indre marked, og betalingsservice indgår som en vigtig del heraf. Med alle de nye innovationer og den teknologiske udvikling er det vigtigt for det indre marked at have solide, brugervenlige, effektive og sikre betalingssystemer både for serviceydernes og for brugernes skyld.
            
         
               (2)
            
            
               I overensstemmelse med principperne om bedre lovgivning lægger Kommissionen stor vægt på at høre de forskellige berørte parter på behørig vis, navnlig betalingsserviceydere og brugere, som led i udformningen af en strategi for betalingssystemer. I den forbindelse kan Kommissionen få behov for at konsultere eksperter i et rådgivende organ.
            
         
               (3)
            
            
               Det er derfor nødvendigt at nedsætte en ekspertgruppe vedrørende betalingssystemer og definere dens opgaver og struktur.
            
         
               (4)
            
            
               Som anført i hvidbogen om politik for finansielle tjenesteydelser 2005-2010 er det vigtigt for Kommissionen, at brugerne er forholdsmæssigt repræsenteret. Derfor bør gruppen medvirke til, at Kommissionen kan drage fordel af den mest hensigtsmæssige repræsentation af interesserede parter.
            
         
               (5)
            
            
               Gruppen bør sammensættes af personer med den fornødne ekspertise inden for betalingssystemer. Den bør dog begrænses til repræsentanter for private berørte parter, for offentlige myndigheder og centralbanker har deres egen rådgivende gruppe inden for betalingssystemer.
            
         
               (6)
            
            
               Gruppen bør bistå Kommissionen med at forberede og gennemføre strategien for betalingssystemer.
            
         
               (7)
            
            
               Der bør fastsættes regler for videregivelse af oplysninger fra den nye gruppes medlemmer, uden at det berører de sikkerhedsforskrifter, der er fastsat i bilaget til Kommissionens forretningsorden ved Kommissionens afgørelse 2001/844/EF, EKSF, Euratom (1).
            
         
               (8)
            
            
               Alle personoplysninger angående gruppemedlemmerne behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2) —
            
         TRUFFET FØLGENDE AFGØRELSE:
   Artikel 1
   Markedsekspertgruppe vedrørende betalingssystemer
   Der nedsættes herved en markedsekspertgruppe vedrørende betalingssystemer (i det følgende benævnt »gruppen«).
   Artikel 2
   Opgave
   Gruppen har til opgave, at:
   
               a)
            
            
               bistå Kommissionen med at forberede retsforskrifter og strategier vedrørende betalingssystemer, herunder forebyggelse af svig i forhold til betalingsindustrien og brugerne
            
         
               b)
            
            
               give indsigt i den praktiske gennemførelse af den nævnte strategi
            
         
               c)
            
            
               udveksle synspunkter om opdateret bedste praksis og sikre overvågning af eventuelle problemer på markedet.
            
         Artikel 3
   Høring
   Kommissionen kan høre gruppen om alle spørgsmål vedrørende betalingssystemer, herunder forebyggelse af svig i forhold til betalingsindustrien og brugerne.
   Artikel 4
   Medlemskab — udnævnelse
   1.   Gruppen sammensættes af højst 50 medlemmer.
   2.   Kommissionen udnævner gruppens medlemmer blandt eksperter inden for det område, der er omhandlet i artikel 2, efter indkaldelse af interessetilkendegivelser fra:
   
               a)
            
            
               repræsentanter for betalingsindustrien, herunder selskaber og sammenslutninger
            
         
               b)
            
            
               repræsentanter for betalingsbrugere, herunder selskaber og sammenslutninger
            
         
               c)
            
            
               repræsentanter for private organer, der i høj grad er involveret i forebyggelse af betalingssvig
            
         
               d)
            
            
               enkeltpersoner med en akademisk baggrund eller anerkendt ekspertise inden for det område, der er omhandlet i artikel 2.
            
         3.   De i stk. 2 nævnte medlemmer skal skriftligt tilkendegive, at de ønsker at være medlem af gruppen.
   4.   Kommissionen vurderer de enkelte eksperters egnethed ud fra følgende kriterier:
   
               a)
            
            
               Medlemmerne skal godtgøre, at de besidder viden og ekspertise inden for det område, som er omfattet af gruppens mandat.
            
         
               b)
            
            
               Medlemmerne skal have aktuel praktisk ekspertise eller erfaring.
            
         
               c)
            
            
               Medlemmerne skal besidde sprogkundskaber i et sprog, der sædvanligvis anvendes i finansielle anliggender, som skal være på et tilstrækkeligt højt niveau til, at de kan deltage i drøftelser og udarbejde rapporter på det pågældende sprog.
            
         Interessetilkendegivelserne skal ledsages af dokumentation for, at den foreslåede ekspert opfylder de krav, der er omhandlet i dette stykke.
   5.   Kommissionen udnævner eksperterne under hensyntagen til behovet for at sikre, at alle parters interesser tilgodeses. Derudover tilstræber Kommissionen at sikre en forholdsmæssig repræsentation af brugere, en bred geografisk repræsentation og en ligelig fordeling af kvinder og mænd på grundlag af de modtagne forslag.
   6.   Foreslåede eksperter, som skønnes egnede til medlemskab, men som ikke udnævnes, kan placeres på en reserveliste, som Kommissionen kan benytte til udnævnelse af afløsere.
   7.   Følgende bestemmelser gælder:
   
               a)
            
            
               Medlemmer, som foreslås af betalingsindustrien, betalingsbrugere eller private organer, som er involveret i forebyggelse af betalingssvig, udnævnes som repræsentanter for de interesserede parter.
            
         
               b)
            
            
               Medlemmer med en akademisk baggrund eller anerkendt ekspertise udnævnes personligt.
            
         
               c)
            
            
               Medlemmernes mandat løber fra gruppens første møde; medlemmerne forbliver i deres hverv, indtil de udskiftes, eller deres mandat udløber.
            
         
               d)
            
            
               Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikel eller i traktatens artikel 287, kan erstattes i den resterende del af deres mandatperiode.
            
         
               e)
            
            
               Medlemmer, der er personligt udnævnt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.
            
         
               f)
            
            
               Medlemmernes navne offentliggøres i Kommissionens register over ekspertgrupper og på webstedet for Generaldirektoratet for Det Indre Marked og Tjenesteydelser; medlemmernes navne indhentes, behandles og offentliggøres i overensstemmelse med forordning (EF) nr. 45/2001.
            
         Artikel 5
   Funktion
   1.   Gruppens formand er en repræsentant for Kommissionen.
   2.   Efter aftale med Kommissionen kan der nedsættes undergrupper til at behandle specifikke spørgsmål i henhold til et kommissorium, som fastlægges af gruppen; sådanne undergrupper opløses, så snart de har løst deres opgaver.
   3.   Repræsentanten for Kommissionen kan invitere eksperter og observatører med særlig viden til at deltage i gruppens og undergruppernes arbejde.
   4.   Information, der opnås ved deltagelse i gruppens eller undergruppers arbejde, må ikke videregives, hvis Kommissionen påpeger, at den vedrører fortrolige anliggender.
   5.   Gruppen og undergrupperne mødes normalt i Kommissionens lokaler i den sammensætning og efter den tidsplan, som Kommissionen har fastlagt. Kommissionen varetager gruppens sekretariatsopgaver. Andre tjenestemænd i Kommissionen med interesse for området kan deltage i gruppens og undergruppernes møder.
   6.   Gruppen fastsætter selv sin forretningsorden på grundlag af Kommissionens standardforretningsorden.
   7.   Kommissionen kan på internettet offentliggøre alle gruppens mødereferater, konklusioner, delkonklusioner eller arbejdsdokumenter på originalsproget.
   Artikel 6
   Mødeudgifter
   1.   Kommissionen godtgør rejseudgifter og, hvis relevant, opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.
   2.   Der ydes ikke vederlag for det arbejde, der udføres af medlemmer, eksperter og observatører.
   3.   Mødeudgifter godtgøres inden for rammerne af det årsbudget, der tildeles gruppen af de kompetente tjenestegrene i Kommissionen.
   
      Udfærdiget i Bruxelles, den 15. december 2008.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 317 af 3.12.2001, s. 1.
   
      (2)  EFT L 8 af 12.1.2001, s. 1.